
Mechanikai jellemzők meghatározása Small Punch vizsgálattal

Egyre nagyobb igény mutatkozik az aktuális anyagi jellemzők ismeretére. Különösen atomerőművek anyagai esetén lényeges kérdés, hogy az adott acél éppen milyen állapotban van, mennyire romlottak az üzemelés következtében a tulajdonságai. Az 1980-as évek elején kifejlesztették az ún. Small Punch vizsgálatot. A vizsgálat a mini próbatestes vizsgálatok közé tartozik, a szakirodalom szerint kvázi roncsolás-mentes vizsgálati eljárásnak tekintendő. A Small Punch jelenleg is a szabványosítás útján van, de folyamatosan kutatják a még nyitott kérdéseket. A vizsgálat eredményes különböző mechanikai tulajdonságok (folyáshatár, szakítószilárdság, kúszási, kifáradási tulajdonságok, átmenetei hőmérséklet stb.) meghatározásában.
A Small Punch próbatest egy 8mm átmérőjű, 0,5mm vastag tárcsa, amit egy 2,5mm átmérőjű golyóval addig nyomnak, míg az ki nem szakad. A vizsgálat során felveszik az erő-elmozdulás diagramot, és ebből a regisztrátumból lehet meghatározni a tulajdonságokat.

A dolgozatban bemutatjuk a már létező üzemelő szerkezetek falából történő mintavételezési eljárásokat, és a nemzetközi irodalomban található szakítóvizsgálati mérőszámok meghatározásra tett törekvéseket, eredményeket.

A TDK dolgozat a miskolci Bay Zoltán Alkalmazott Kutatási Nonprofit Kft-nél (BAY-LOGI) készülhetett el. Az intézetben végeztek Small Punch vizsgálatokat. A dolgozat utolsó fejezetében ennek bemutatása következik, aminek kapcsán végeselemes számításokat végeztünk a Small Punch vizsgálat jobb megismerése céljából. A vizsgálatok 22K és X6CrNiTi10-18 jelű acélokon történtek (6-6 próbatesten). A végeselemes vizsgálatok során a mérési eredményeket hasonlítottuk össze a számításokkal. Érzékenység vizsgálatot végeztünk a súrlódási tényező és a próbatest vastagsági méretének hatását illetően. Végezetül szakítóvizsgálati mérőszámokat határoztunk meg, és összevetettük az egytengelyű szakítóvizsgálatokból nyert adatokkal a Small Punch vizsgálatból nyert értékeket.



